**SAVJET RTCG   
Ombudsman RTCG**   
Podgorica 04.07.2025

**Predmet:** Zapisnik i mišljenje Ombudsmana na prigovor od 18.06.2025.. godine koji je uputila NVO Media centar  
Povod za dostavljanje prigovora je izvjestaj iz Brisela dopisnika Javnog servisa povodom usvajanja i sadrzaja Rezolucije EP o Crnoj Gori emitovanog 18.06.2025. u emisiji Dnevnik dva.

**Opis prigovora**

U centralnoj informativnoj emisiji Dnevnik 2, emitovanoj 18.6. 2025. godine, objavljen je prilog o usvajanju i sadržaju rezolucije Evropskog parlamenta o Crnoj Gori. TVCG kao nacionalni javni emiter nije našao za shodno da svoje gledaoce upozna sa djelovima dokumenta koji se kritički bavi RTCG, odnosno pozivom Evropskog parlamenta vlastima da obezbijede institucionalnu, uređivačku i finansijsku nezavisnost javnog servisa RTCG kao i zakonitost imenovanja menadžmenta i puno poštovanje sudskih odluka koje se odnose na RTCG. Takođe, u rezolucije se iskazuje žaljenje što je nezavisnost javnih medija ugrožena. Ovakvim selektivnim pristupom sadržaju od posebnog javnog značaja, TVCG je prekršila programske principe i neke od profesionalnih standarda na koje obavezuje i interni Pravilnik o programskim principima i profesionalnim standardima. Pomenuti dokument obavezuje RTCG da "pravovremeno, sveobuhvatno, objektivno, uravnoteženo i vjerodostojno obrađuju događaje u Crnoj Gori, regionu i šire…". Kada je riječ o profesionalnim standardima, selektivan, cenzorski pristup dokumentu Evropskog parlamenta sugeriše da su prekršeni profesionalni standardi OBJEKTIVNOST, KREDIBILITET i PRAVEDNOST. Kada je o objektivnosti riječ, pomenuti Pravilnik, pored ostalog, kaže: "Kreatori radio i televizijskih programa krše profesionalne standarde ako kriju, zanemaruju, ili u neadekvatan kontekst stavljaju (plasiraju) informacije sa kojima se lično ne slažu". Kada je riječ o kredibilitetu, Pravilnik navodi da: "Informativni programi moraju tačno da prenose događaje, podatke i izjave, omogućavajući gledaocima i slušaocima da sami formiraju stavove. Novinari i urednici su odgovorni ne samo za ono što objave već i za ono što prećute a od interesa je za javnost". I konačno, u opisu profesionalnog standarda pravednost, u Pravilniku piše: "Ne smatra se da su bilo koja vijest ili programski sadržaj pravedni ako: a) ne uključuju sve relevantne činjenice;

b ) uključuju beznačajne činjenice a zanemaruju važne; c ) navode gledaoce i slušaoce na pogrešan zaključak". Ono što ova kršenja čini dodatno problematičnim je što se ona ponavljaju uvijek kada se izvještava o nečemu što narušava idiličnu sliku koju o RTCG javnosti plasira aktuelni menadžment nacionalnog javnog emitera.Isti pristup skrivanja informacija TVCG je imala i 4. juna povodom (ne)objavljivanja informacije o sadržaju non-paper-a (Izvještaja Evropske komisije o poglavljima 23 i 24) kada se takođe kritikovalo nepoštovanje sudskih presuda i ugrožavanje nezavisnosti RTCG kao i opstrukcija primjene medijskih zakona.

**Izjasnjenje urednistva**

U izvještaju koji se odnosi na predmet interesovanja Media centra ako se pažljivo pogleda i ne želi biti zlonamjeran, može se uočiti da je dopisnik iz Brisela izdvojio ključne poruke o kojima je bilo riječ tokom usvajanja Rezolucije. Kolega je u kratkom snimljenom izvještaju takođe pobrojao na koje aspekte država mora ubuduće obratiti pažnju ne ulazeći u detaljnu razradu bilo kog segmenta, a između ostalog je spomenuo i slobodu medija na koju ukazuju iz Media centra.

Srdačan pozdrav,

Uredništvo TVCG

**Misljenje ombudsmana**

Nakon prigovora Media centra na prilog o usvajanju i sadržaju Rezolucije Evropskog parlamenta o Crnoj Gori emitovanom u Dnevniku 2 18.06.2025. godine, izjasnjenja urednistva, pregledanog izvjestaja dopisnika Javnog servisa iz Brisela ombudsman je utvrdio sledece

Nabrajajuci u izvjestaju aspekte na koje drzava mora ubuduce obratiti paznju medju kojima je spomenuta sloboda medija dopisnik je dao informaciju koju Media centar u dijelu prigovora osporava..

Međutim, ombudsman potvrđuje da je u izvještaju izostavljen segment rezolucije koji se konkretno odnosi na RTCG. Ombudsman konstatuje da je to propust dopisnika i u tom dijelu prihvata prigovor Media centra.

**Zakljucak**Djelimicno se prihvata prigovor Media centra

U prilogu Dnevnika 2 od 18. juna 2025. godine izostavljanjem dijela iz sadržaja rezolucije Evropskog parlamenta o Crnoj Gori koji se tiču Javnog servisa novinar-dopisnik je napravio propust u vidu nepotpunog informisanja javnosti.

Informacija o pitanju slobode medija jeste pomenuta u izvještaju, te se u tom dijelu prigovor Media centra odbacuje

**Ombudsman Javnog servisa  
Ivan Ivanovic**